ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΕΚΤΟ ΤΜΗΜΑ) ΤΗΣ 8ΗΣ ΙΟΥΝΙΟΥ 1995. - ANTON DUERBECK GMBH ΚΑΤΑ BUNDESAMT FUER ERNAEHRUNG UND FORSTWIRTSCHAFT. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: VERWALTUNGSGERICHT FRANKFURT AM MAIN - ΓΕΡΜΑΝΙΑ. - ΜΠΑΝΑΝΕΣ - ΚΑΘΕΣΤΩΣ ΕΙΣΑΓΩΓΗΣ - ΚΑΤΗΓΟΡΙΑ ΝΕΩΝ ΕΠΙΧΕΙΡΗΜΑΤΙΩΝ. - ΥΠΟΘΕΣΗ C-389/93.



Συλλογή της Νομολογίας του Δικαστηρίου 1995 σελίδα I-01509



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Γεωργία * Κοινή οργάνωση των αγορών * Μπανάνα * Καθεστώς εισαγωγών * Δασμολογική ποσόστωση * Κατανομή * Επιχειρηματίας της κατηγορίας Γ * Έννοια * Προϋποθέσεις εγγραφής

(Κανονισμός 404/93 του Συμβουλίου, άρθρο 19 PAR 1, στοιχ. γ' κανονισμός 1442/93 της Επιτροπής, άρθρα 2, στοιχ. γ', και 3 PAR 2)

Περίληψη

Όπως προκύπτει τόσο από την προσέγγιση των διαφόρων γλωσσικών κειμένων του κανονισμού 404/93 για την κοινή οργάνωση της αγοράς στον τομέα της μπανάνας, όσο και από τη σχέση μεταξύ του κανονισμού αυτού και του κανονισμού 1442/93, περί λεπτομερών κανόνων εφαρμογής του καθεστώτος εισαγωγής μπανανών στην Κοινότητα, ο ορισμός του επιχειρηματία της κατηγορίας Γ στο άρθρο 2, στοιχείο γ', του κανονισμού 1442/93 ουδόλως διαφέρει από αυτόν του άρθρου 19, παράγραφος 1, στοιχείο γ', του κανονισμού 404/93.

Αυτές οι δύο διατάξεις πρέπει να ερμηνευθούν υπό την έννοια, αφενός, ότι, κατά τον χρόνο όπου ένας επιχειρηματίας ζητεί την εγγραφή του στην κατηγορία Γ, δεν πρέπει αυτός να έχει ήδη ασκήσει δραστηριότητα εμπορίας μπανανών και, αφετέρου, ότι ένας επιχειρηματίας μπορεί να ζητήσει την εγγραφή του στην κατηγορία Γ έστω και αν έχει την πρόθεση να μεταβιβάσει το πιστοποιητικό εισαγωγής σε τρίτο.

Εξάλλου, μπορούν να εγγραφούν ως επιχειρηματίες της κατηγορίας Γ οι επιχειρηματίες οι οποίοι είχαν συνάψει πριν από το 1992 εμπορικές σχέσεις με σκοπό την εισαγωγή των μπανανών που μνημονεύονται στο άρθρο 2, στοιχείο γ', του κανονισμού 1442/93 και εισήγαγαν τις μπανάνες αυτές το 1992 ή μεταγενέστερα.

Τέλος, το άρθρο 3, παράγραφος 2, του κανονισμού 1442/93, που αποκλείει από την έννοια του επιχειρηματία τους οικονομικούς παράγοντες που ασκούν δραστηριότητα στο στάδιο της χονδρικής πωλήσεως και της διαθέσεως στον τελικό καταναλωτή, δεν τυγχάνει εφαρμογής όσον αφορά την έννοια του επιχειρηματία σύμφωνα με το νόημα του άρθρου 2, στοιχείο γ', του ίδιου κανονισμού.

Διάδικοι

Στην υπόθεση C-389/93,

που έχει ως αντικείμενο αίτηση του Verwaltungsgericht Frankfurt am Main (Γερμανία) προς το Δικαστήριο, κατ' εφαρμογήν του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Anton Duerbeck GmbH

και

Bundesamt fuer Ernaehrung und Forstwirtschaft,

η έκδοση προδικαστικής αποφάσεως ως προς την ερμηνεία του άρθρου 19, παράγραφος 1, στοιχείο γ', του κανονισμού (ΕΟΚ) 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (ΕΕ L 47, σ. 1), και του άρθρου 2, στοιχείο γ', του κανονισμού (ΕΟΚ) 1442/93 της Επιτροπής, της 10ης Ιουνίου 1993, περί λεπτομερών κανόνων εφαρμογής του καθεστώτος εισαγωγής μπανανών στην Κοινότητα (ΕΕ L 142, σ. 6),

ΤΟ ΔΙΚΑΣΤΗΡΙΟ (έκτο τμήμα),

συγκείμενο από τους F. A. Schockweiler (εισηγητή), πρόεδρο τμήματος, G. F. Mancini, Κ. Ν. Κακούρη, J. L. Murray και G. Hirsch, δικαστές,

γενικός εισαγγελέας: M. B. Elmer

γραμματέας: H. A. Ruehl, κύριος υπάλληλος διοικήσεως,

λαμβάνοντας υπόψη τις γραπτές παρατηρήσεις που κατέθεσαν:

* η Anton Duerbeck GmbH, εκπροσωπούμενη από τον U. C. Feldmann, δικηγόρο Κολωνίας,

* η Γερμανική Κυβέρνηση, εκπροσωπούμενη από τους E. Roeder, Ministerialrat στο Ομοσπονδιακό Υπουργείο Εθνικής Οικονομίας, και B. Kloke, Regierungsrat στο ίδιο υπουργείο,

* η Ισπανική Κυβέρνηση, εκπροσωπούμενη από τον A. J. Navarro Gonzalez, γενικό διευθυντή κοινοτικού, νομικού και θεσμικού συντονισμού, και την R. Silva de Lapuerta, abogado del Estado, της Υπηρεσίας Κοινοτικών Διαφορών,

* η Επιτροπή των Ευρωπαϊκών Κοινοτήτων, εκπροσωπούμενη από τον U. Woelker, μέλος της Νομικής Υπηρεσίας,

έχοντας υπόψη την έκθεση ακροατηρίου,

αφού άκουσε τις προφορικές παρατηρήσεις της Anton Duerbeck GmbH, εκπροσωπούμενης από τους U. C. Feldmann και G. Meier, δικηγόρους Κολωνίας, της Γερμανικής Κυβερνήσεως, εκπροσωπούμενης από τον E. Roeder, της Ισπανικής Κυβερνήσεως, εκπροσωπούμενης από την R. Silva de Lapuerta, και της Επιτροπής, εκπροσωπούμενης από τον U. Woelker, κατά τη συνεδρίαση της 2ας Φεβρουαρίου 1995,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 23ης Μαρτίου 1995,

εκδίδει την ακόλουθη

Απόφαση

Σκεπτικό της απόφασης

1 Με διάταξη της 5ης Αυγούστου 1993, που περιήλθε στη Γραμματεία του Δικαστηρίου στις 12 Αυγούστου 1993, το Verwaltungsgericht Frankfurt am Main (Γερμανία) υπέβαλε προς το Δικαστήριο, δυνάμει του άρθρου 177 της Συνθήκης ΕΟΚ, πέντε προδικαστικά ερωτήματα σχετικά με την ερμηνεία του άρθρου 19, παράγραφος 1, στοιχείο γ', του κανονισμού (ΕΟΚ) 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (ΕΕ L 47, σ. 1, στο εξής: κανονισμός του Συμβουλίου), και του άρθρου 2, στοιχείο γ', του κανονισμού (ΕΟΚ) 1442/93 της Επιτροπής, της 10ης Ιουνίου 1993, περί λεπτομερών κανόνων εφαρμογής του καθεστώτος εισαγωγής μπανανών στην Κοινότητα (ΕΕ L 142, σ. 6, στο εξής: εκτελεστικός κανονισμός).

2 Με τον τίτλο IV του κανονισμού του Συμβουλίου θεσπίστηκε ένα καθεστώς συναλλαγών με τρίτες χώρες και ανοίχθηκε δασμολογική ποσόστωση για τις εισαγωγές μπανανών από τρίτες χώρες καθώς και για τις γνωστές ως μη παραδοσιακές μπανάνες AKE.

3 Σύμφωνα με το άρθρο 19, παράγραφος 1, του κανονισμού αυτού,

"η δασμολογική ποσόστωση ανοίγεται, από 1ης Ιουλίου 1993, μέχρι ύψους:

α) 66,5 % για τους επιχειρηματίες που ασχολήθηκαν με την εμπορία μπανάνας τρίτων χωρών ή/και μη παραδοσιακής μπανάνας ΑΚΕ

β) 30 % για τους επιχειρηματίες που ασχολήθηκαν με την εμπορία παραδοσιακής μπανάνας ή/και παραδοσιακής μπανάνας ΑΚΕ

γ) 3,5 % για τους εγκατεστημένους στην Κοινότητα επιχειρηματίες οι οποίοι άρχισαν να ασχολούνται με την εμπορία μπανάνας πλην της κοινοτικής ή/και της παραδοσιακής μπανάνας ΑΚΕ από το 1992.

(...)"

4 Στο άρθρο 15, παράγραφος 5, του κανονισμού του Συμβουλίου δίδεται ο ορισμός των όρων "διάθεση σε εμπορία" και "εμπορία" υπό την έννοια ότι οι όροι αυτοί καλύπτουν "τη διάθεση του προϊόντος στην αγορά, αποκλειομένου του σταδίου κατά το οποίο το προϊόν τίθεται στη διάθεση του τελικού καταναλωτή".

5 Με το άρθρο 20 του κανονισμού του Συμβουλίου εξουσιοδοτείται η Επιτροπή να καθορίσει λεπτομερείς κανόνες σχετικά με την έκδοση των πιστοποιητικών εισαγωγής και τους όρους μεταβιβάσεώς τους.

6 Το άρθρο 2 του εκτελεστικού κανονισμού προβλέπει ότι:

"Για το δεύτερο εξάμηνο του 1993, η δασμολογική ποσόστωση ανοίγεται μέχρι ύψους:

α) 665 000 τόνων για την κατηγορία επιχειρηματιών οι οποίοι, πριν από το 1992, είχαν διαθέσει σε εμπορία μπανάνες τρίτων χωρών ή/και μη παραδοσιακές μπανάνες ΑΚΕ κατά την έννοια (...) του κανονισμού (του Συμβουλίου), κατηγορία η οποία εφ' εξής αναφέρεται ως 'κατηγορία Α'

β) 300 000 τόνων για την κατηγορία των επιχειρηματιών οι οποίοι έχουν διαθέσει σε εμπορία κοινοτικές μπανάνες ή/και παραδοσιακές μπανάνες ΑΚΕ, κατηγορία η οποία εφ' εξής αναφέρεται ως 'κατηγορία Β'

γ) 35 000 τόνων για την κατηγορία των επιχειρηματιών οι οποίοι έχουν αρχίσει να διαθέτουν σε εμπορία μπανάνες διαφορετικές από τις κοινοτικές μπανάνες ή/και τις παραδοσιακές μπανάνες ΑΚΕ από το 1992, ή μετά, κατηγορία η οποία εφ' εξής αναφέρεται ως 'κατηγορία Γ' ."

7 Το άρθρο 3, παράγραφος 2, του κανονισμού αυτού ορίζει:

"Οι οικονομικοί παράγοντες που ασκούν τη δραστηριότητά τους στο στάδιο του χονδρικού εμπορίου καθώς επίσης και στο στάδιο της διάθεσης του προϊόντος στον τελικό καταναλωτή, δεν θεωρούνται ως επιχειρηματίες για την άσκηση μόνο αυτής της δραστηριότητας."

8 Το άρθρο 13 του ίδιου κανονισμού ναι μεν επιτρέπει τη μεταβίβαση, από τους επιχειρηματίες των κατηγοριών Α και Β στους επιχειρηματίες της κατηγορίας Γ, των δικαιωμάτων που απορρέουν από τα πιστοποιητικά εισαγωγής, πλην όμως απαγορεύει κάθε μεταβίβαση από επιχειρηματία της κατηγορίας Γ σε επιχειρηματίες των κατηγοριών Α και Β.

9 Στο άρθρο 2, παράγραφος 2, του κανονισμού (ΕΟΚ) 1443/93 της Επιτροπής, της 10ης Ιουνίου 1993, περί μεταβατικών μέτρων για την εφαρμογή του καθεστώτος εισαγωγής μπανανών στην Κοινότητα το 1993 (ΕΕ L 142, σ. 16), προβλέπεται ότι οι επιχειρηματίες της κατηγορίας Γ πρέπει να ζητούν από τις αρμόδιες αρχές του κράτους μέλους την εγγραφή τους πριν από μια ορισμένη ημερομηνία και ότι οι εν λόγω αρχές ενημερώνουν την Επιτροπή σχετικά με τον αριθμό των εγγεγραμμένων επιχειρηματιών.

10 Η Anton Duerbeck GmbH εισήγαγε στην Κοινότητα, μεταξύ 1992 και Ιουνίου 1993, μπανάνες τρίτων χωρών που δεν ήταν παραδοσιακές ΑΚΕ. Η εν λόγω εταιρία ενεγράφη, κατόπιν αιτήσεώς της, κατά τον μήνα Ιούνιο του 1993, από το Bundesamt fuer Ernaehrung und Forstwirtschaft (ομοσπονδιακό οργανισμό διατροφής και δασοκομίας) ως επιχειρηματίας κατηγορίας Γ και της διατέθηκε ορισμένη ποσότητα μπανανών για το δεύτερο εξάμηνο του 1993.

11 Η εν λόγω εταιρία άσκησε καθ' όλων των αποφάσεων περί διαθέσεως και των ήδη εκδοθέντων από το Bundesamt πιστοποιητικών εισαγωγής ανακοπή ενώπιον του Verwaltungsgericht Frankfurt am Main.

12 Προς στήριξη των αιτημάτων της, η εταιρία αυτή ισχυρίστηκε ότι μπορούν να διεκδικήσουν την ιδιότητα του επιχειρηματία της κατηγορίας Γ, κατά την έννοια του άρθρου 2, στοιχείο γ', του εκτελεστικού κανονισμού, μόνον οι επιχειρηματίες που έχουν ήδη εισαγάγει, πριν από την υποβολή της αιτήσεώς τους, μπανάνες. Οποιαδήποτε διαφορετική ερμηνεία θα καθιστούσε αδύνατη την ορθολογική οικονομικώς εισαγωγή μπανανών και θα επέτρεπε τη χορήγηση πιστοποιητικών σε "αχυρανθρώπους".

13 Φρονώντας ότι είχε ανάγκη ερμηνείας της κοινοτικής νομοθεσίας προκειμένου να αποφανθεί επί αιτήσεως λήψεως προσωρινών μέτρων, το Verwaltungsgericht υπέβαλε, με διάταξη της 5ης Αυγούστου 1993 προς το Δικαστήριο, τα εξής προδικαστικά ερωτήματα:

"Πώς πρέπει να ερμηνευθεί η διάταξη του άρθρου 2, στοιχείο γ', του κανονισμού (ΕΟΚ) 1442/93, σύμφωνα με την οποία ανοίγεται δασμολογική ποσόστωση ύψους 35 000 τόνων για την κατηγορία των επιχειρηματιών οι οποίοι 'έχουν αρχίσει' να διαθέτουν σε εμπορία μπανάνες διαφορετικές από τις κοινοτικές μπανάνες ή/και τις παραδοσιακές μπανάνες ΑΚΕ από το 1992 ή μετά;

Στην αλληλουχία αυτή ανακύπτουν, ιδίως, τα ακόλουθα ερωτήματα:

1) Διαφέρει ουσιαστικώς ο ορισμός του επιχειρηματία της κατηγορίας Γ του άρθρου 2, στοιχείο γ', του κανονισμού (ΕΟΚ) 1442/93 από τον ορισμό του άρθρου 1 (βλ. άρθρο 19, παράγραφος 1, στοιχείο γ'), του κανονισμού (ΕΟΚ) 404/93, σύμφωνα με τον οποίο οι επιχειρηματίες της κατηγορίας Γ είναι αυτοί οι οποίοι 'άρχισαν' να ασχολούνται με την εμπορία μπανάνας πλην της κοινοτικής ή/και την παραδοσιακής μπανάνας ΑΚΕ από το 1992, και σε τι έγκειται, ενδεχομένως, η διαφορά;

2) Mπορούν να θεωρηθούν ως επιχειρηματίες κατά την έννοια του άρθρου 2, στοιχείο γ', του κανονισμού (ΕΟΚ) 1442/93 και/ή του άρθρου 19, παράγραφος 1, στοιχείο γ', του κανονισμού (ΕΟΚ) 404/93 και οι αιτούντες οι οποίοι:

* επιδιώκουν την εγγραφή τους σύμφωνα με το άρθρο 2, παράγραφος 2, του κανονισμού (ΕΟΚ) 1443/93 προκειμένου να μεταβιβάσουν τα πιστοποιητικά σε άλλους επιχειρηματίες της κατηγορίας Γ

* επιδιώκουν την εγγραφή αυτή με σκοπό να επιτραπεί σε επιχειρηματίες των κατηγοριών Α και Β ή σε τρίτους η χρησιμοποίηση των πιστοποιητικών αυτών

* επιδιώκουν την εγγραφή αυτή χωρίς να έχουν ήδη αναπτύξει εμπορική δραστηριότητα αποσκοπούσα στην * πρώτη * εμπορία των μπανανών που μνημονεύονται στο άρθρο 2, στοιχείο γ', του κανονισμού (ΕΟΚ) 1442/93;

3) Ποιες απαιτήσεις πρέπει ενδεχομένως να ικανοποιεί μια εμπορική δραστηριότητα προκειμένου ο αιτών να μπορεί να θεωρηθεί ως έχων αρχίσει να εμπορεύεται μπανάνες;

4) Μπορούν οι οικονομικοί παράγοντες οι οποίοι συνήψαν πριν από το 1992 εμπορικές σχέσεις για την εισαγωγή των μπανανών που μνημονεύονται στο άρθρο 2, στοιχείο γ', του κανονισμού (ΕΟΚ) 1442/93 και εισήγαγαν τις μπανάνες αυτές το 1992 ή αργότερα να εγγραφούν ως επιχειρηματίες της κατηγορίας Γ;

5) Τυγχάνει το άρθρο 3, παράγραφος 2, του κανονισμού (ΕΟΚ) 1442/93 εφαρμογής επί του άρθρου 2, στοιχείο γ', του ίδιου κανονισμού;"

Όσον αφορά το πρώτο ερώτημα

14 Με το πρώτο του προδικαστικό ερώτημα, το αιτούν δικαστήριο ερωτά αν ο ορισμός του επιχειρηματία της κατηγορίας Γ του άρθρου 2, στοιχείο γ', του εκτελεστικού κανονισμού είναι διαφορετικός από αυτόν του άρθρου 19, παράγραφος 1, στοιχείο γ', του κανονισμού του Συμβουλίου.

15 Πρέπει, πρώτον, να σημειωθεί ότι στο γερμανικό κείμενο του κανονισμού του Συμβουλίου γίνεται μνεία, στο άρθρο 19, παράγραφος 1, στοιχείο γ', για επιχειρηματίες "(...) die ab 1992 mit der Vermarktung (...) beginnen" (που αρχίζουν να διαθέτουν προς εμπορία), ενώ τα κείμενα όλων των άλλων γλωσσών, καθώς και όλα τα γλωσσικά κείμενα του εκτελεστικού κανονισμού, συμπεριλαμβανομένου και του γερμανικού, αφορούν τους επιχειρηματίες οι οποίοι "άρχισαν να ασχολούνται με την εμπορία μπανάνας (...) από το 1992".

16 Πρέπει, δεύτερον, να σημειωθεί ότι με τον εκτελεστικό κανονισμό σκοπείται, όπως προκύπτει από τον τίτλο του και τις αιτιολογικές του σκέψεις, ο καθορισμός των λεπτομερών κανόνων εφαρμογής του καθεστώτος εισαγωγής μπανανών που έχει καθορισθεί με τον κανονισμό του Συμβουλίου, το δε άρθρο 2 του εκτελεστικού κανονισμού περιορίζεται στο να επαναλαμβάνει τους ορισμούς των τριών κατηγοριών επιχειρηματιών που περιλαμβάνονται στο άρθρο 19, παράγραφος 1, του κανονισμού του Συμβουλίου.

17 Όπως προκύπτει από την αντιπαραβολή των διαφόρων γλωσσικών κειμένων και από τη σχέση μεταξύ του κανονισμού του Συμβουλίου και του εκτελεστικού κανονισμού, ο ορισμός του επιχειρηματία της κατηγορίας Γ στον τελευταίο κανονισμό ουδόλως διαφέρει από αυτόν του πρώτου κανονισμού.

18 Επομένως, στο πρώτο προδικαστικό ερώτημα πρέπει να δοθεί η απάντηση ότι ο ορισμός του επιχειρηματία της κατηγορίας Γ του άρθρου 2, στοιχείο γ', του εκτελεστικού κανονισμού δεν είναι διαφορετικός από αυτόν του άρθρου 19, παράγραφος 1, στοιχείο γ', του κανονισμού του Συμβουλίου.

Όσον αφορά το δεύτερο ερώτημα, τρίτη περίπτωση, και το τρίτο ερώτημα

19 Με το δεύτερο ερώτημά του, τρίτη περίπτωση, και το τρίτο ερώτημά του, το αιτούν δικαστήριο ερωτά κατ' ουσίαν αν το άρθρο 19, παράγραφος 1, στοιχείο γ', του κανονισμού του Συμβουλίου και το άρθρο 2, στοιχείο γ', του εκτελεστικού κανονισμού πρέπει να ερμηνευθούν υπό την έννοια ότι ένας επιχειρηματίας πρέπει, κατά τον χρόνο που ζητεί την εγγραφή του στην κατηγορία Γ, να έχει ήδη αναπτύξει δραστηριότητα εμπορίας μπανανών.

20 Προκειμένου να καθοριστεί το περιεχόμενο της εννοίας του επιχειρηματία της κατηγορίας Γ, πρέπει να ληφθεί ως βάση τόσο το κείμενο του άρθρου 19, παράγραφος 1, στοιχείο γ', του κανονισμού του Συμβουλίου όσο και ο σκοπός της διατάξεως αυτής.

21 Οι δύο διατάξεις ορίζουν ότι δεν μπορεί ένας επιχειρηματίας της κατηγορίας Γ να έχει αρχίσει εμπορία μπανανών πριν από την 1η Ιανουαρίου 1992. Αντιθέτως, οι εν λόγω διατάξεις δεν εξαρτούν την εγγραφή κάποιου ως επιχειρηματία της κατηγορίας Γ από την προϋπόθεση ότι αυτός άρχισε την εμπορία μπανανών κατά τον χρόνο υποβολής της αιτήσεως.

22 Εξάλλου, η ερμηνεία αυτή είναι σύμφωνη με τον σκοπό του κανονισμού του Συμβουλίου με τον οποίο επιδιώκεται, σύμφωνα με τη δεκάτη τρίτη αιτιολογική του σκέψη, να κρατείται διαθέσιμη μια ποσότητα για τους νέους επιχειρηματίες που έχουν προσφάτως αναλάβει εμπορική δραστηριότητα ή πρόκειται να αναλάβουν εμπορική δραστηριότητα στον τομέα αυτόν.

23 Το καθεστώς της εκδόσεως πιστοποιητικών εισαγωγής στους επιχειρηματίες της κατηγορίας Γ διαφέρει ουσιωδώς από το καθεστώς που προβλέπεται για τους επιχειρηματίες των κατηγοριών Α και Β, οι οποίοι, δυνάμει του άρθρου 19, παράγραφος 1, του κανονισμού του Συμβουλίου, οφείλουν να έχουν εμπορευθεί δι' ίδιον λογαριασμό μια ελαχίστη ποσότητα μπανανών και των οποίων οι αιτήσεις για εισαγωγές ικανοποιούνται, κατ' εφαρμογήν του άρθρου 19, παράγραφος 2, σε σχέση με τη μέση ποσότητα που πωλήθηκε κατά τα τρία τελευταία έτη.

24 Κατά συνέπεια, στο δεύτερο προδικαστικό ερώτημα, τρίτη περίπτωση, και στο τρίτο προδικαστικό ερώτημα πρέπει να δοθεί απάντηση ότι το άρθρο 19, παράγραφος 1, στοιχείο γ', του κανονισμού του Συμβουλίου και το άρθρο 2, στοιχείο γ', του εκτελεστικού κανονισμού πρέπει να ερμηνευθούν υπό την έννοια ότι, κατά τον χρόνο όπου ένας επιχειρηματίας ζητεί την εγγραφή του στην κατηγορία Γ, δεν πρέπει αυτός να έχει ήδη ασκήσει δραστηριότητα εμπορίας μπανανών.

Όσον αφορά το δεύτερο ερώτημα, πρώτη και δεύτερη περίπτωση

25 Με το ερώτημα αυτό, το αιτούν δικαστήριο ερωτά αν το άρθρο 19, παράγραφος 1, στοιχείο γ', του κανονισμού του Συμβουλίου και το άρθρο 2, στοιχείο γ', του εκτελεστικού κανονισμού πρέπει να ερμηνευθούν υπό την έννοια ότι ένας επιχειρηματίας μπορεί να ζητήσει την εγγραφή του στην κατηγορία Γ έστω και αν έχει την πρόθεση να μεταβιβάσει το πιστοποιητικό εισαγωγής σε τρίτον.

26 Στο άρθρο 20, δεύτερο εδάφιο, πρώτη περίπτωση, του κανονισμού του Συμβουλίου ρητώς προβλέπεται η δυνατότητα μεταβιβάσεως των πιστοποιητικών εισαγωγής και επιφορτίζεται η Επιτροπή με τη θέσπιση των λεπτομερών κανόνων σχετικά με τον τρόπο πραγματοποιήσεως της μεταβιβάσεως αυτής.

27 Με το άρθρο 13 του εκτελεστικού κανονισμού ρυθμίζονται κατά τρόπο λεπτομερή οι διάφορες μεταβιβάσεις πιστοποιητικών που επιτρέπονται. Το άρθρο αυτό απαγορεύει, στο σημείο του 2, τη μεταβίβαση πιστοποιητικών από επιχειρηματία της κατηγορίας Γ σε επιχειρηματίες των κατηγοριών Α και Β.

28 Καίτοι στον εκτελεστικό κανονισμό δεν περιλαμβάνονται σχετικές διατάξεις, από τη γενική οικονομία της σχετικής κοινοτικής νομοθεσίας προκύπτει ότι η κύρωση, σε περίπτωση απαγορευομένης μεταβιβάσεως, συνίσταται στο ότι ο προς ον η μεταβίβαση δεν μπορεί να προβεί σε εισαγωγές μπανανών βάσει των μεταβιβασθέντων πιστοποιητικών.

29 Ούτε ο κανονισμός του Συμβουλίου, ούτε ο εκτελεστικός κανονισμός, ούτε ο προπαρατεθείς κανονισμός 1443/93 επιβάλλουν στον επιχειρηματία που ζητεί την εγγραφή του στην κατηγορία Γ να δηλώσει ότι επιδιώκει να χρησιμοποιήσει ο ίδιος το πιστοποιητικό εισαγωγής ή να αναφέρει σε ποιους επιχειρηματίες σκοπεύει ενδεχομένως να το μεταβιβάσει.

30 Κατά συνέπεια, στο δεύτερο ερώτημα, πρώτη και δεύτερη περίπτωση, πρέπει να δοθεί η απάντηση ότι το άρθρο 19, παράγραφος 1, στοιχείο γ', του κανονισμού του Συμβουλίου και το άρθρο 2, στοιχείο γ', του εκτελεστικού κανονισμού πρέπει να ερμηνευθούν υπό την έννοια ότι ένας επιχειρηματίας μπορεί να ζητήσει την εγγραφή του στην κατηγορία Γ έστω και αν έχει την πρόθεση να μεταβιβάσει το πιστοποιητικό εισαγωγής σε τρίτον.

Όσον αφορά το τέταρτο ερώτημα

31 Με το τέταρτο ερώτημά του, το αιτούν δικαστήριο ερωτά αν επιχειρηματίες, οι οποίοι είχαν συνάψει πριν από το 1992 εμπορικές σχέσεις με σκοπό την εισαγωγή των μνημονευομένων στο άρθρο 2, στοιχείο γ', του εκτελεστικού κανονισμού μπανανών και εισήγαγαν τις μπανάνες αυτές το 1992 ή μεταγενέστερα, μπορούν να εγγραφούν ως επιχειρηματίες της κατηγορίας Γ.

32 Όπως έχει διευκρινισθεί στη σκέψη 21, το άρθρο 19, παράγραφος 1, στοιχείο γ', του κανονισμού του Συμβουλίου και το άρθρο 2, στοιχείο γ', του εκτελεστικού κανονισμού θέτουν ως μόνη προϋπόθεση το να μην έχει ο επιχειρηματίας της κατηγορίας Γ απασχοληθεί με την εμπορία μπανανών πριν από την 1η Ιανουαρίου 1992.

33 Στο πλαίσιο της ίδιας λογικής, το άρθρο 19, παράγραφος 1, στοιχεία α' και β', του κανονισμού του Συμβουλίου και το άρθρο 2, στοιχεία α' και β', του εκτελεστικού κανονισμού ορίζουν τους επιχειρηματίες των κατηγοριών Α και Β ως τους επιχειρηματίες που ασχολήθηκαν με την εμπορία μπανάνας πριν από το 1992. Σύμφωνα με το άρθρο 19, παράγραφος 2, δεύτερο εδάφιο, του κανονισμού του Συμβουλίου, η χορήγηση πιστοποιητικών εισαγωγής στους επιχειρηματίες αυτούς γίνεται βάσει των ποσοτήτων που διέθεσαν στο εμπόριο κατά την περίοδο 1989 έως 1991.

34 Το άρθρο 15, παράγραφος 5, του κανονισμού του Συμβουλίου ορίζει την έκφραση "διάθεση στο εμπόριο" ως σκοπούσα τη "διάθεση του προϊόντος στην αγορά".

35 Επομένως, ένας επιχειρηματίας ο οποίος είχε συνάψει πριν από την 1η Ιανουαρίου 1992, απλές εμπορικές σχέσεις χωρίς πραγματική διάθεση μπανανών στην αγορά δεν άρχισε να εμπορεύεται μπανάνες πριν από την ημερομηνία αυτή.

36 Κατά συνέπεια, στο τέταρτο ερώτημα πρέπει να δοθεί απάντηση ότι επιχειρηματίες οι οποίοι συνήψαν πριν από το 1992 εμπορικές σχέσεις με σκοπό την εισαγωγή των μνημονευομένων στο άρθρο 2, στοιχείο γ', του εκτελεστικού κανονισμού μπανανών και οι οποίοι εισήγαγαν τις μπανάνες αυτές το 1992 ή μεταγενέστερα μπορούν να εγγραφούν ως επιχειρηματίες της κατηγορίας Γ.

Όσον αφορά το πέμπτο ερώτημα

37 Με το πέμπτο ερώτημά του, το αιτούν δικαστήριο ερωτά αν το άρθρο 3, παράγραφος 2, του εκτελεστικού κανονισμού, με το οποίο αποκλείονται από την έννοια του επιχειρηματία οι οικονομικοί παράγοντες που ασκούν τη δραστηριότητά τους στο στάδιο του χονδρικού εμπορίου καθώς και στο στάδιο της διάθεσης του προϊόντος στον τελικό καταναλωτή, τυγχάνει εφαρμογής όσον αφορά την έννοια του επιχειρηματία κατά το νόημα του άρθρου 2, στοιχείο γ', του ίδιου κανονισμού.

38 Προκειμένου να δοθεί απάντηση στο ερώτημα αυτό, πρέπει να εξετασθεί το άρθρο 3, παράγραφος 2, του εκτελεστικού κανονισμού στο σύνολό του και ενόψει του σκοπού της σχετικής κοινοτικής νομοθεσίας.

39 Η διάταξη αυτή δεν διευκρινίζει αν ο αποκλεισμός των οικονομικών παραγόντων που ασκούν τη δραστηριότητά τους στο στάδιο του χονδρικού εμπορίου καθώς και στο στάδιο της διάθεσης του προϊόντος στον τελικό καταναλωτή ισχύει και για τις τρεις κατηγορίες των οικείων επιχειρηματιών ή μόνο για ορισμένες από αυτές.

40 Θα μπορούσε να θεωρηθεί ότι το άρθρο 15, σημείο 5, του κανονισμού του Συμβουλίου το οποίο, στο πλαίσιο του καθεστώτος συναλλαγών με τρίτες χώρες, ορίζει τις εκφράσεις "διάθεση σε εμπορία" και "εμπορία" ως διάθεση του προϊόντος στην αγορά αποκλειομένου του σταδίου κατά το οποίο το προϊόν τίθεται στη διάθεση του τελικού καταναλωτή, συνηγορεί υπέρ της εφαρμογής του άρθρου 3, παράγραφος 2, του εκτελεστικού κανονισμού σε όλες τις κατηγορίες επιχειρηματιών.

41 Ωστόσο, η παράγραφος 2 του άρθρου 3 περιλαμβάνεται σε μια διάταξη η οποία αφορά αποκλειστικώς τους επιχειρηματίες των κατηγοριών Α και/ή Β, ο δε όρος επιχειρηματίες που περιλαμβάνεται στη διάταξη αυτή παραπέμπει στους επιχειρηματίες των κατηγοριών Α και/ή Β περί των οποίων γίνεται μνεία, κατά τρόπο σαφή και αποκλειομένης οποιασδήποτε άλλης κατηγορίας, στην παράγραφο 1.

42 Η ερμηνεία αυτή είναι επίσης σύμφωνη προς τη γενική οικονομία της σχετικής κοινοτικής νομοθεσίας η οποία, αναφορικά με την έννοια του επιχειρηματία της κατηγορίας Γ, αρκείται στο να ορίζει ότι ο επιχειρηματίας αυτός δεν πρέπει να έχει ασκήσει εμπορία μπανανών πριν από την 1η Ιανουαρίου 1992.

43 Υπό τις συνθήκες αυτές, στο πέμπτο ερώτημα πρέπει να δοθεί απάντηση ότι το άρθρο 3, παράγραφος 2, του εκτελεστικού κανονισμού, το οποίο αποκλείει από την έννοια του επιχειρηματία τους οικονομικούς παράγοντες που ασκούν δραστηριότητα στο στάδιο της χονδρικής πωλήσεως και της διαθέσεως στον τελικό καταναλωτή, δεν τυγχάνει εφαρμογής όσον αφορά την έννοια του επιχειρηματία σύμφωνα με το νόημα του άρθρου 2, στοιχείο γ', του ίδιου κανονισμού.

Απόφαση για τα δικαστικά έξοδα

Επί των δικαστικών εξόδων

44 Τα έξοδα στα οποία υποβλήθηκαν η Γερμανική και η Ισπανική Κυβέρνηση καθώς και η Επιτροπή των Ευρωπαϊκών Κοινοτήτων, οι οποίες κατέθεσαν παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (έκτο τμήμα),

κρίνοντας επί των ερωτημάτων που του υπέβαλε με διάταξη της 5ης Αυγούστου 1993 το Verwaltungsgericht Frankfurt am Main, αποφαίνεται:

1) Ο ορισμός του επιχειρηματία της κατηγορίας Γ του άρθρου 2, στοιχείο γ', του κανονισμού (ΕΟΚ) 1442/93 της Επιτροπής, της 10ης Ιουνίου 1993, περί λεπτομερών κανόνων εφαρμογής του καθεστώτος εισαγωγής μπανανών στην Κοινότητα δεν είναι διαφορετικός από αυτόν που περιλαμβάνεται στο άρθρο 19, παράγραφος 1, στοιχείο γ', του κανονισμού (ΕΟΚ) 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας.

2) Το άρθρο 19, παράγραφος 1, στοιχείο γ', του κανονισμού 404/93 και το άρθρο 2, στοιχείο γ', του κανονισμού 1442/93 πρέπει να ερμηνευθούν υπό την έννοια ότι, κατά τον χρόνο όπου ένας επιχειρηματίας ζητεί την εγγραφή του στην κατηγορία Γ, δεν πρέπει αυτός να έχει ήδη ασκήσει δραστηριότητα εμπορίας μπανανών.

3) Το άρθρο 19, παράγραφος 1, στοιχείο γ', του κανονισμού 404/93 και το άρθρο 2, στοιχείο γ', του κανονισμού 1442/93 πρέπει να ερμηνευθούν υπό την έννοια ότι ένας επιχειρηματίας μπορεί να ζητήσει την εγγραφή του στην κατηγορία Γ έστω και αν έχει την πρόθεση να μεταβιβάσει το πιστοποιητικό εισαγωγής σε τρίτο.

4) Επιχειρηματίες οι οποίοι συνήψαν πριν από το 1992 εμπορικές σχέσεις με σκοπό την εισαγωγή των μνημονευομένων στο άρθρο 2, στοιχείο γ', του κανονισμού 1442/93 μπανανών και εισήγαγαν τις μπανάνες αυτές το 1992 ή μεταγενέστερα μπορούν να εγγραφούν ως επιχειρηματίες της κατηγορίας Γ.

5) Το άρθρο 3, παράγραφος 2, του κανονισμού 1442/93, που αποκλείει από την έννοια του επιχειρηματία τους οικονομικούς παράγοντες που ασκούν δραστηριότητα στο στάδιο της χονδρικής πωλήσεως και της διαθέσεως στον τελικό καταναλωτή, δεν τυγχάνει εφαρμογής όσον αφορά την έννοια του επιχειρηματία σύμφωνα με το νόημα του άρθρου 2, στοιχείο γ', του ίδιου κανονισμού.